
Parlamentul  României

Camera  Deputaţilor

Comisia pentru industrii si servicii
                                                                                      Bucureşti, 24.04.2002








                  Nr.23/77/2002

BIROUL PERMANENT

AL CAMEREI DEPUTAŢILOR

DOMNULUI PREŞEDINTE 

VALER DORNEANU

Vă înaintăm, alăturat, Raportul asupra proiectului de Lege pentru aderarea României la Convenţia privind admiterea temporară, adoptată la Istanbul la 26 iunie 1990, trimis Comisiei pentru industrii şi servicii spre dezbatere în fond, cu adresa nr.172 din 4 aprilie 2002, înregistrată cu nr.23/77/2002.


În raport de obiectul şi conţinutul său, proiectul de lege face parte din categoria legilor ordinare.

PREŞEDINTE,

István Antal

                Nr.23/77/2002

RAPORT

asupra proiectului de Lege pentru aderarea României la Convenţia privind admiterea temporară, adoptată la Istanbul la 26 iunie 1990



1. În conformitate cu prevederile art.89 din Regulamentul Camerei Deputaţilor, Comisia pentru industrii şi servicii a fost sesizată spre dezbatere în fond, cu proiectul de Lege pentru aderarea României la Convenţia privind admiterea temporară, adoptată la Istanbul la 26 iunie 1990, trimis cu adresa nr.172 din 4 aprilie 2002, înregistrată cu nr.23/77/2002.



Cu avizul nr.329 din 11 martie 2002, Consiliul Legislativ a avizat favorabil proiectul de lege cu unele observaţii şi propuneri pe care iniţiatorul şi le-a însuşit.



Cu avizul nr.172 din 18 aprilie, Comisia juridică, de disciplină şi imunităţi a avizat favorabil proiectul de lege în forma prezentată de iniţiator.



Cu avizul nr.204 din 10 aprilie 2002, Comisia pentru buget, finanţe şi bănci a avizat favorabil proiectul de lege în forma prezentată de iniţiator.



2. Proiectul de lege face parte din categoria legilor ordinare potrivit prevederilor art.72 din Constituţia României.



3. La dezbaterea proiectului de lege au participat ca invitaţi, în conformitate cu prevederile art.51 şi 52 din Regulamentul Camerei Deputaţilor, domnul Dragnea Eugen, director, şi domnul Fleşariu Octavian, şef serviciu din cadrul Direcţiei Generale a Vămilor.



Potrivit prevederilor art.60 din Regulamentul Camerei Deputaţilor, membrii comisiei au dezbătut proiectul de lege în şedinţa din 23 aprilie 2002.



4. La lucrările comisiei au fost prezenţi 20 deputaţi din totalul de 26 membri ai comisiei.



Convenţia încheiată de Consiliul de Cooperare Vamală în anul 1990 marchează o etapă importantă în eforturile depuse pentru armonizarea şi simplificarea regimurilor vamale.



Convenţia de la Istanbul reuneşte, într-un singur instrument, toate facilităţile care pot fi acordate în prezent bunurilor introduse cu titlu de admitere temporară. Convenţia stabileşte obligativitatea acceptării carnetelor ATA pentru admiterea temporară în toate cazurile în care este necesară prezentarea unui document vamal sau a unei garanţii, care se încasează de autorităţile vamale atunci când bunurile nu au fost scoase din ţară.



Codul Vamal şi Regulamentul Vamal sunt armonizate cu legislaţia vamală în vigoare în Uniunea Europeană.



Secţiunea referitoare la admiterea temporară din Regulamentul Vamal preia regimuri similare cu cele din Convenţia de la Istanbul (regimul de admitere temporară aplicabil materialului profesional, bunurile destinate a fi prezentate la expoziţii şi târguri, materialului pedagogic şi stiinţific, materialului medico-chirurgical, materialului destinat pentru înlăturarea efectelor unor catastrofe, ambalajelor, etc).



Conforma prevederilor Regulamentului Vamal, mijloacele de transport, paletele şi containerele sunt admise temporar în România cu exonerarea total a plăţii taxelor vamale, fără a fi necesară depunerea la biroul vamal a autorizaţiei şi fără depunerea declaraţiei vamale, aceste facilităţi acordate fiind mai mari decât cele din Convenţia de la Istanbul.



Sistemul vamal român este informatizat în mare proporţie, fapr care conduce la îndeplnirea operativă a formalităţilor vamale, iar metodele de control vamal şi celelalte operaţiuni de control sunt similare cu cele practicate în Uniunea Europeană şi ţările având statutul de membru asociat la Uniunea Europeană.



Având în vedere faptul că în ţara noastră au fost create condiţiile tehnice pentru îndeplinirea operativă a formalităţilor de control vamal, angajamentul asumat prin Documentul de poziţie complementar pentru Capitolul 25 - Uniune Vamală şi avantajele pe care le prezintă armonizarea procedurilor privind admiterea temporară, propunem aderarea României la Convenţia privind admiterea temporară, inclusiv la anexele acesteia, încheiată la Istanbul, la data de 26 iulie 1990. 

După dezbateri, s-a hotărât cu unanimitate de voturi din voturile celor prezenţi, ca proiectul de Lege pentru aderarea României la Convenţia privind admiterea temporară, adoptată la Istanbul la 26 iunie 1990, să fie supus spre dezbatere şi adoptare în plenul Camerei Deputaţilor, în forma prezentată de iniţiator.



  PREŞEDINTE,                                SECRETAR,

                        István Antal                                  Cristian Buzea

Expert, 

Viorela Gondoş

